Tinerii din România au șansa să aplice la Forumul European Alpbach: înscrierile pentru burse sunt deschise până pe 25 martie
Oportunitate pentru tinerii români de a contura viitorul Europei prin participarea la Forumul European Alpbach (EFA) în perioada 17-31 august.
În cadrul evenimentului ce durează 14 zile, tinerii pot participa la seminarii cu laureați ai premiului Nobel, precum Joseph Stiglitz, conferințe cu șefi de state și guverne, drumeții alături de președintele Austriei, Alexander Van der Bellen, întâlniri cu figuri influente din politica europeană, afaceri și societatea civilă într-un mod informal și relaxant.
Tema principală a Forumului din acest an, "EFA24: Moment of Truth", îi invită pe participanți să reflecteze și să discute despre impactul celor mai relevante evenimente ale anului 2024, de la alegerile din Europa până la cele din Statele Unite și războiul din Ucraina, creând o platformă ideală de dezbatere a provocărilor cu care ne confruntăm , cum ar fi schimbările climatice sau securitatea în Europa.
De asemenea, participanții pot lua parte și la activități socio-culturale, cum ar fi marșul împotriva schimbărilor climatice și cel pentru drepturile LGBT, seri multiculturale în care participanții împărtășesc obiceiuri tradiționale și gustări locale sau la plimbările matinale în munții Alpi pentru a întâlni răsăritul.
Cum pot tinerii interesați să ajungă la acest eveniment?
Aplicând pentru o bursă ce le garantează accesul la toate activitățile, acoperindu-le cheltuielile de cazare pe toată durata forumului. În plus, bursierilor li se asigură și o indemnizație zilnică (de 25 de euro).
Nu doar dezbaterile academice vor fi la ordinea zilei. Tinerii vor putea participa și la ateliere creative, precum confecționarea hainelor din materiale sustenabile, scrierea și recitarea de poezii, vor putea picta sau înregistra sunete în natură. Iar cei mai îndrăzneți vor fi așteptați la cercul militar, alături de armata austriacă. Astfel, forumul se anunță a fi o experiență captivantă și diversă, care va stimula nu doar mintea, ci și imaginația.
Cu o tradiție de peste 70 de ani, întâlnirea anuală din Alpbach atrage cele mai luminate minți, generând idei pentru o Europă puternică și democratică. Participanții beneficiază de acces la conferințe susținute de speakeri de prestigiu - președinți, miniștri, diplomați, CEO-uri, jurnaliști și politologi de renume.
Tinerii talentați din întreaga lume, inclusiv cei din România, pot aplica pentru o bursă. Condiția este de a avea între 18 și 30 de ani, să vorbească fluent limba engleză și să fie pasionați de evenimentele globale, dorind să facă o schimbare la nivel local și european.
Pentru mai multe informații, cei interesați se pot adresa direct Grupului de Inițiativă Alpbach România, o asociație fondată de foști bursieri ai Forumului care promovează în prezent dialogul interdisciplinar al tinerilor români la nivel european, oferindu-le astfel și altora posibilitatea de a trăi experiența EFA.
Ediția de anul trecuta adunat peste 500 de bursieri din peste 85 de țări, iar EFA le-a oferit posibilitatea de a-și imagina, la propriu, o lume fără frontiere în care diversitatea ne unește pe toți, indiferent de origini sau stereotipuri.
La ediția din 2023, printre cei mai notabili invitați s-au numărat președintele Austriei - Alexander Van der Bellen, președinta Sloveniei- Natasa Pirc Musar, președinta Republicii Kosovo - Vjosa Osmani-Sadriu, lidera opoziției din Belarus - Sviatlana Tsikhanouskaya, primul ministru al Liechtensteinului - Daniel Risch, laureatul premiului Nobel în economie - Joseph Stiglitz, cunoscutul politolog - Ivan Krastev, cabinetul de miniștri austriac, dar și multe alte nume importante. Lista invitaților din acest an nu este încă confirmată, însă cu siguranță nu va fi mai prejos decât cele din edițiile trecute.
Cum a fost anii trecuți vedeți în GALERIA FOTO de mai jos:
Autor: Ana Caldare
Sursa: StirilePROTV
Dată publicare:
18-03-2024 18:02